ŠTATÚT MESTSKÉHO KRONIKÁRA MESTA STUPAVA

Mesto Stupava vydáva v zmysle § 4 ods. 3, písm. s) zákona SNR č. 369/1990 Zb o obecnom zriadení v znení neskorších zmien a doplnkov Štatút Mestského kronikára mesta Stupavy.

**§ 1**

**Úvodné ustanovenie**

1. Mestská kronika sa vedie v úradnom jazyku.
2. Mestská kronika prestavuje súhrn pravdivo spracovaných, chronologicky zaznamenaných údajov z politickej, hospodársko-ekonomickej, kultúrno-spoločenskej oblasti života obyvateľov mesta Stupavy.
3. Správcom mestskej kroniky je Mestský úrad mesta Stupavy.
4. Mestská kronika je uložená na MsÚ mesta Stupavy tak, aby nedošlo k jej poškodeniu, znehodnoteniu, prípadne odcudzeniu. Doklady, ktoré kronikár zhromaždí ako prílohy k zápisom, sú súčasťou kroniky. Tieto doklady sa očíslujú a uložia sa s ich zoznamom.

**§ 2**

**Obsahová a formálna stránka Mestskej kroniky**

1. Mestská kronika je tvorená z jednotlivých zväzkov v knižnej forme pevne viazaných listov papiera slúžiacich na zápisy, prípadne zo sprievodnej dokumentácie.
2. Kronika obsahuje záznamy z rôznych oblasti života občanov mesta uvedených podľa obsahu v kronike.

**§3**

**Mestský kronikár**

1. Mesto stupava prihladia pri výbere kronikára na jeho občiansku vyspelosť a dobré predpoklady, ktoré zaručia správne vedenie mestskej kroniky. Mestského kronikára po schválení mestským zastupiteľstvom menuje a odvoláva primátor mesta.
2. Mestský kronikár je povinný pravdivo, nestranne a objektívne zaznamenávať dôležité udalosti, ktoré sa v meste stali ako aj informácie, ktoré sa mesta Stupavy týkajú. Udalosti, ktoré sa stali v širšom regióne zaznamenáva len vtedy, ak tieto majú vzťah k mestu Stupava. Zápis do kroniky sa uskutoční až po ukončení príslušného kalendárneho roka.
3. MsÚ mesta Stupavy, podniky a organizácie riadené mestom na požiadanie orgánov mesta napomáhajú v činnosti kronikára a jeho prípadných spolupracovníkov. Kronikárovi mesta poskytujú údaje a informácie, pričom pri poskytovaní musia byť v plnom rozsahu dodržané predpisy o ochrane skutočností tvoriacich predmet štátneho, hospodárskeho a služobného tajomstva.
4. Pri vedení kroniky môže spolupracovať s mestským kronikárom podľa potreby fotograf, zhotoviteľ zvukových alebo zvukovoobrazových záznamov a pod., a to podľa pokynov MsÚ mesta Stupavy.
5. Podmienky vykonania činnosti kronikára upravuje dohoda o pracovnej činnosti uzavretá medzi mestom Stupavou a kronikárom. Podmienky vykonávania činnosti spolupracovníkov kronikára upravuje dohoda o pracovnej činnosti uzavretá medzi mestom Stupava a spolupracovníkmi kronikára.
6. &kronikár mesta sa zúčastňuje na všetkých dôležitých podujatiach mesta.

**§ 4**

**Schvaľovanie zápisov do kroník**

1. Pred zápisom do kroniky si robí kronikár záznamy, a to v takom poradí v akom sa v meste udalosti udiali. Návrh zápisov, ktoré sa podľa týchto záznamov majú urobiť v kronike, predkladá kronikár komisii školstva, športu a kultúry mestského zastupiteľstva. Záznamy chronologicky dokumentujú fakty zo spoločenského a hospodárskeho života mesta Stupava. Sú hodnoverným svedectvom o udalostiach v meste a o ľuďoch, ktorí pozitívne ovplyvnili život v meste.
2. Komisia školstva, športu a kultúry návrhy zápisov kronikára prerokuje a predloží ich na posúdenie MsZ. Po schválení MsZ kronikár je povinný návrhy zmien a doplnkov komisii školstva, športu a kultúry , ako i MsZ zaviesť do zápisu. Po schválení vyhotoví kronikár zápisy do kroniky a to najneskôr do konca nasledujúceho kalendárneho roka. Vyhotoví najmenej 5 kusov kópií zápisu kroniky pre potreby kronikára, študijné, jeden exemplár zasiela MsÚ do okresného archívu.

**§ 5**

**Spoločné a záverečné ustanovenia**

1. Štatút mestského kronikára mesta Stupava bol schválený Mestským zastupiteľstvom v Stupave, dňa ............. 2017, Uznesenie č. ........ /2017.
2. Štatút nadobúda účinnosť dňom ....../2017.

Ing., Mgr. art. Roman Maroš

primátor mesta